ΓΡΑΠΤΗ ΕΡΩΤΗΣΗ E-2567/97 υποβολή: Mihail Papayannakis (GUE/NGL) προς την Επιτροπή (24 Iουλίου 1997)

Θέμα: Κοινόχρηστος χώρος Καλλιθέας

Τα κτίρια και οι κοινόχρηστοι χώροι που αποτελούν φυσική και πολιτιστική κληρονομιά είναι σημαντικά στοιχεία που συντελούν στην ποιότητα ζωής των κατοίκων των μεγαλουπόλεων. Είναι γεγονός ότι οι κάτοικοι των αστικών περιοχών δείχνουν αυξανόμενο ενδιαφέρον σχετικά με την ποιότητα του φυσικού περιβάλλοντος μέσα στο οποίο ζουν.

Η Καλλιθέα Αθηνών είναι μία από τις πιο πυκνοδομημένες και πυκνοκατοικημένες πόλεις της Ελλάδος. Στο κέντρο της πόλης αυτής υπάρχει μία μοναδική ελεύθερη έκταση 30.000 τ.μ. που αποτελεί περιουσία κληροδοτήματος και η οποία έχει χαρακτηριστεί χώρος πρασίνου και χώρος κοινόχρηστης πλατείας. Η έκταση αυτή τώρα απειλείται από αμφίβολης χρησιμότητας δόμηση με χρήση Κοινοτικών πόρων. Συγκεκριμένα επιδιώκεται η οικοδόμηση πανεπιστημιακών κτιρίων χωρίς προφανή ανάγκη και με σοβαρές δυνατότητες εναλλακτικής χωροθέτησης στα όρια της πόλης, που να μη θέτουν πρόβλημα. Τα αστικά προγράμματα αποτελούν βεβαίως εθνική αρμοδιότητα, υπάρχει όμως περιθώριο για ανάληψη κοινοτικής δράσης σύμφωνα με το Πράσινο Βιβλίο για το αστικό περιβάλλον.

Λαμβάνοντας υπόψη ότι στον επίμαχο χώρο απαγορεύονται απόλυτα και ρητά από το άρθρο 24 του ελληνικού Συντάγματος η καθ' οιονδήποτε τρόπο και δι' οιονδήποτε λόγο δόμησή του, η καθ' οιονδήποτε τρόπο φαλκίδευση και μείωσή του, καθώς και ότι τα χρήματα της Κοινότητας δίδονται για να χρησιμοποιηθούν σύμφωνα με το περιβαλλοντικό δίκαιο, την περιβαλλοντική ηθική, φιλοσοφία και δεοντολογία,

το Πράσινο Βιβλίο για το αστικό περιβάλλον,

την έκθεση της Επιτροπής (Οκτώβριος 1994) για τις «βιώσιμες ευρωπαϊκές πόλεις», και

την ανακοίνωση της Επιτροπής (Com (97)197),

ερωτάται η Επιτροπή για ποιο λόγο χρηματοδοτείται έργο που συνιστά βιασμό του ήδη βεβαρυμένου αστικού περιβάλλοντος της Καλλιθέας και παραφωνία στην ευαισθησία της Επιτροπής απέναντι σε ζητήματα που αφορούν την ποιότητα ζωής και προώθηση της βιώσιμης ανάπτυξης των μεγαλουπόλεων.

Απάντηση της κας Wulf-Mathies εξ ονόματος της Επιτροπής (22 Σεπτεμβρίου 1997)

Συμπεραίνοντας ότι το Αξιότιμο Μέλος του Κοινοβουλίου αναφέρεται στο Εθνικό Χαροκόπειο Πανεπιστήμιο, η Επιτροπή το πληροφορεί ότι, σύμφωνα με τις ελληνικές αρχές:

- η περιοχή η οποία περιγράφεται στην ερώτηση είναι ιδιωτική ιδιοκτησία, η οποία κληροδοτήθηκε στο πανεπιστήμιο το 1915 7

- πριν από τέσσερα χρόνια η ιδιοκτησία χαρακτηρίστηκε επίσημα ως πανεπιστημιακός χώρος. Δεν χαρακτηρίστηκε ως χώρος πρασίνου. Επιπλέον, ως ανήκουσα στο πανεπιστήμιο και ως κληροδότημα, η ιδιοκτησία προστατεύεται από το ελληνικό σύνταγμα και την ελληνική νομοθεσία 7

- το πανεπιστήμιο ανακαίνισε πρόσφατα τα υπάρχοντα κτήρια του. Η έκταση του περιβάλλοντος χώρου ανέρχεται σε 20.000 τετραγωνικά μέτρα, από τα οποία τα 670 τετραγωνικά θα χρησιμοποιηθούν για την κατασκευή της πανεπιστημιακής βιβλιοθήκης, του μόνου νέου κτηρίου του συγκροτήματος. Η κατασκευή του κτηρίου εγκρίθηκε επίσημα από τις ελληνικές αρχές σύμφωνα με όλες τις αναγκαίες νόμιμες διαδικασίες και πρόκειται να συγχρηματοδοτηθεί από την Κοινότητα στο πλαίσιο του επιχειρησιακού προγράμματος για την Αττική 7

- το πανεπιστήμιο φύτευσε πάνω από 2.500 δένδρα και φυτά και αποκατέστησε όλα τα παραδοσιακά πηγάδια του συγκροτήματος.